قضية د التيكيات د ماتشات لمغريب ف كاس لعالم 2022

لقضية د التيكيات د ماتشات لمغريب ف كاس لعالم 2022 ؤلا لفضيحة د التيكيات د لمونديال كيما سمّاتها الصحافة، هيّ واحد لقضية لي بدات قبل لماتش د الدومي فينال ديال لمنتخب د لمغريب د لكورة ضد لمنتخب د فرانسا، حيت كان مفتارض باش يتوزّعو تيكيات د لماتش فابور على لمتفرجين لمغاربا، لي وفراتهوم الجامعة لملكية لمغريبية د كورة، ولاكين طرف منهوم غبر و عاود بان ف السوق لكحلة ب أتمنة خيالية.

لقضية بدات ملي واحد التسجيل صوتي ديال شونطاج على التامان د التيكي مابين مشجع مغريبي و محمد الحيداوي، سياسي مغريبي و رئيس ؤلامپيك أسفي، تحط و تنتاشر ف أنتيرنيت. الحيداوي نفى بلي عندو علاقة معا لبيع و الشرا د التيكيات، و ڭال بلي لؤديو تّنشر غي مقطع منو باش تّشوّه السمعة ديالو.

ف 27 دجنبر 2022، فوزي لقجع، رئيس الجامعة د كورة، ندد ب "لممارسات اللاأخلاقية" لي طراو ف هاد لافير، و علن على إنشاء لجنة ديال التحقيق ف لملابسات ديالها. و واعد بلي أي عضو ف الجامعة لي ساهم ف لبيع د التيكيات غادي يتعرض ل عقوبات و يتطرد من لمؤسسة. و كان ڭال بلي القرار اللخراني غادي يتعلن عليه ف الجمع لعام د 16 يناير 2023. ف نفس لوقت، لبوليس لقضائي لمغريبي حل تحقيق ف لقضية.

ف يوليوز 2023، تشد محمد الحيداوي على مايتسالا التحقيق، ف لوقت لي تقرر متابعة الصحافي د راديو مارس عادل لعوماري ف حالة سراح.

ف 11 غشت 2023، حكمات لمحكامة د عين السبع ف الدارلبيضا على محمد الحيداوي عضو ف مجلس النواب و رئيس فرقة ؤلامپيك أسفي، ب 18 شهر د لحبس و خطية د 2000 درهم، و على عادل لعوماري ب 10 شهور د لحبس و 1000 درهم خطية بسباب الدور ديالهوم ف لبيع اللاقانوني ديال التيكيات.

 مصادر 

تصنيف:2023 ف لمغريب
تصنيف:كاس لعالم 2022
تصنيف:جرائم د لفينونص
تصنيف:مقالات فيها مصدر و 3000 بايت